# Arcturus (yhtye)

### Wikipedia

Arcturus on norjalainen avant garde metal -yhtye. Tyyli on vaihdellut paljon eri aikoina: Arcturusin alkutaipaleella musiikkia leimasi vahvasti black metal, mutta uransa aikana yhtye on ottanut vaikutteita myös muun muassa klassisesta, elektronisesta ja pop-musiikista. Ominaista Arcturusin musiikille on aina ollut teatraalisuus, mahtipontisuus, psykedeelisyys ja kauhu.

## [muokkaa] Historia

Arcturus perustettiin vuonna 1987 nimellä Mortem. Kokoonpanoon kuului tuolloin Steinar "Sverd" Johnsen, Jan Axel "Hellhammer" Blomberg (mm. Mayhem, The Kovenant) ja Marius Vold. Vuonna 1990 yhtyeen nimi vaihdettiin Arcturusiksi, ja demo My Angel julkaistiin. Tämän jälkeen Marius lähti yhtyeestä ja Steinar jätti kitaran keskittyäkseen koskettimiin.

Vuonna 1993 uudeksi kitaristiksi valittiin Thomas "Samoth" Thormodsæter Haugen (Emperor), basistiksi Hugh "Skoll" Mingay (Ulver) ja vokalistin viran otti Kristoffer "Garm" Rygg (Ulver). Yhtye nauhoitti mini-cd:n Constellation, jota painettiin vain 500 kopiota. Se onkin nykyisin keräilijöiden havittelema harvinaisuus.

Carl August Tidemann korvasi Samothin kitaran varressa ja Arcturus julkaisi debyyttinsä Aspera Hiems Symphonia vuonna 1995. Tämä levy oli vielä voimakkaasti black metal -vaikutteista musiikkia progehtavilla kitarariffeillä ja runsailla kosketinmelodioilla. Tidemann lähti kuitenkin nopeasti kokoonpanosta, ja tilalle tuli Knut Magne Valle. Yhtyeen kuuluisin ja arvostetuin albumi, La Masquerade Infernale, julkaistiin 1997 kuuden kuukauden äänittämisen jälkeen. Tästä mestariteoksesta Arcturus muistetaan ehkä parhaiten. Black metal on levyllä jäänyt taka-alalle: se on hitaampi ja tunnelmallisempi, ja musiikkia leimaa painajaismainen, mielipuolinen ilmapiiri. Kaksi vuotta myöhemmin julkaistiin levy Disguised Masters, jolla oli kuusi uudelleen miksattua kappaletta La Masquerade Infernalelta, yksi uusi kappale ja yksi kappale Aspera Hiems Symphonialta.

Muutamaan vuoteen Arcturusista ei kuultu mitään, ja yhtyeen huhuttiin jo hajonneen. Vuonna 2000 Arcturus aloitti kuitenkin uuden albuminsa Sham Mirrors äänittämisen, ja se julkaistiin 2002. Sham Mirrorsilla Arcturus oli jälleen kerran ottanut uuden tyylin. Koskettimilla on levyllä entistäkin suurempi merkitys ja Garm käyttää ääntään monipuolisemmin kuin aikaisemmin.

Vuonna 2003 Garm lähti yhtyeestä keskittyäkseen Ulveriin. Syynä oli myös vokalistin haluttomuus keikkailuun, kun muut bändin jäsenet olisivat olleet valmiita esiintymään livenäkin. Koko uransa aikana Arcturus oli tehnyt vain yhden live-esiintymisen. Uudeksi laulaksi otettiin Øyvind Hægeland (Spiral Architect) samoihin aikoihin kuin toinen kitaristi Tore Moren liittyi joukkoon, ja Arcturus esiintyi lavalla paitsi Norjassa, myös muualla Euroopassa vuosien 2003 ja 2004 aikana saaden hyvin positiivisen vastaanoton teatraalisella lava-show:llaan.

Øyvind Hægeland jätti Arcturusin vuonna 2005 työvelvollisuuksien vuoksi, ja hänet korvattiin Simen "ICS Vortex" Hestnæsillä (Borknagar, Dimmu Borgir). Hestnæs oli laulanut jo aikaisemmin albumilla La Masquerade Infernale kappaleissa The Chaos Path, Painting My Horror ja Master Of Disguise. 2005 julkaistu neljäs täyspitkä albumi Sideshow Symphonies oli kuitenkin ensimmäinen levy, jolla Hestnæs oli pääroolissa. Sideshow Symphonies palaa tunnelmallaan La Masquerade Infernalen aikoihin ollen kuitenkin hitaampi, mystisempi ja unenomaisempi. Vokalistin uniikki lauluääni lyö vahvasti leimansa musiikkiin.

## [muokkaa] Diskografia

### [muokkaa] Albumit

- Aspera Hiems Symfonia - Ancient Lore/Misanthropy (1995)
- Constellation - Nocturnal Art (1997)
- La Masquerade Infernale - Misanthropy/Music For Nations (1997)
- Disguised Masters - Jester Records (1999)
- Aspera Hiems Symfonia/Constellation/My Angel -uudelleenjulkaisu - Candlelight Records (2001)
- The Sham Mirrors - Ad Astra Enterprises (2002)
- Sideshow Symphonies - Season of Mist (2005)

### [muokkaa] EP:t

- My Angel - Putrefaction Records (1991)
- Constellation - Nocturnal Art (1994)

## [muokkaa] Nykyiset jäsenet

- Steinar Sverd Johnsen - koskettimet
- Jan Axel Blomberg (Hellhammer) - rummut
- Knut M. Valle - kitara
- Tore Moren - kitara
- Hugh Stephen James Mingay (Skoll) - basso
- Simen Hestnæs (I.C.S Vortex) - laulu

## [muokkaa] Katso myös

- Dimmu Borgir
- Emperor
- Mayhem
- Spiral Architect
- The Kovenant
- Ulver

Haettu osoitteesta http://fi.wikipedia.org../../../a/r/c/Arcturus_%28yhtye%29.html

Luokat: Norjalaiset heavy metal -yhtyeet | Norjalaiset black metal -yhtyeet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Français
- Italiano
- עברית
- Nederlands
- Norsk (bokmål)
- Polski
- Português